สรุปภาวะตลาดหุ้นในภูมิภาคเอเชียประจำวันนี้
สรุปภาวะตลาดหุ้นในภูมิภาคเอเชียประจำวันนี้
27 พ.ค. 2558

สำนักข่าวอินโฟเควสท์ รายงาน สรุปภาวะตลาดหุ้นในภูมิภาคเอเชียประจำวันที่ 27 พฤษภาคม 2558
โดยดัชนีนิกเกอิตลาดหุ้นโตเกียวปิดบวกที่ระดับสูงสุดครั้งใหม่ในรอบ 15 ปีในวันนี้ ทำสถิติปรับตัวขึ้นติดต่อกัน 9 วันทำการ เนื่องจากการอ่อนค่าของเงินเยนเมื่อเทียบกับดอลลาร์สหรัฐได้กระตุ้นให้นักลงทุนเข้าซื้อหุ้นกลุ่มส่งออก
สำนักข่าวเกียวโดรายงานว่า ดัชนีนิกเกอิปิดบวก 35.10 จุด หรือ 0.17% แตะที่ 20,472.58 จุด
 
ดัชนี S&amp;P/ASX 200 ตลาดหุ้นออสเตรเลียปิดตลาดวันนี้ปรับตัวลง เนื่องจากตลาดปรับฐานภายหลังจากที่ปรับตัวสูงขึ้นก่อนหน้านี้ โดยหุ้นแบงก์และบริษัทเหมืองแร่ชั้นนำร่วงลง
ดัชนี S&amp;P/ASX 200 ปรับตัวลง 48.10 จุด หรือ 0.83% ปิดที่ 5,725.30 จุด ดัชนี ALL ORDINARIES ตลาดหุ้นออสเตรเลียปิดวันนี้ที่ 5,724.20 จุด ลดลง 46.20 จุด, -0.80%
 
ดัชนีคอมโพสิตตลาดหุ้นเกาหลีใต้ปิดร่วง 1.68% หลังจากนางเจเน็ต เยลเลน ประธานธนาคารกลางสหรัฐ (เฟด) ส่งสัญญาณปรับขึ้นอัตราดอกเบี้ยในปีนี้ ขณะที่เงินวอนอ่อนค่าเมื่อเทียบดอลลาร์สหรัฐ
ดัชนีคอมโพสิตตลาดหุ้นเกาหลีใต้ (KOSPI) ร่วง 36 จุด ปิดที่ 2,107.5 จุด โดยมีปริมาณการซื้อขายปานกลาง 4.34 ล้านหุ้น มูลค่า 7.49 ล้านล้านวอน (6.77 พันล้านดอลลาร์) โดยมีหุ้นลบมากกว่าหุ้นบวกในสัดส่วน 609 ต่อ 213
 
ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้พลิกปรับตัวสูงขึ้น ภายหลังจากที่นักลงทุนมีมุมมองที่เป็นบวกเกี่ยวกับกำไรภาคธุรกิจอุตสาหกรรมที่ขยายตัวขึ้น รวมทั้งขานรับการเปิดขายหุ้นไอพีโอเป็นวันแรกของสายการบิน Juneyao Airlines Co
สำนักข่าวซินหัวรายงานว่า ดัชนีเซี่ยงไฮ้คอมโพสิตบวก 30.82 จุด หรือ 0.63% ปิดที่ 4,941.71 จุด
 
ดัชนีฮั่งเส็งตลาดหุ้นฮ่องกงปิดตลาดปรับตัวลดลงในวันนี้ เพราะได้รับแรงกดดันจากการร่วงลงของตลาดหุ้นนิวยอร์กเมื่อคืนนี้ เนื่องจากข้อมูลเศรษฐกิจที่แข็งแกร่งเกินคาดของสหรัฐส่งผลให้เกิดการคาดการณ์ว่า ธนาคารกลางสหรัฐ (เฟด) อาจจะปรับขึ้นอัตราดอกเบี้ยในเร็วๆนี้
ดัชนีฮั่งเส็งลดลง 168.65 จุด หรือ 0.60% ปิดวันนี้ที่ 28,081.21 จุด